**Seguidilă**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De la Siera Nevada

Păn’ la Munţii Pirenei

Nu-i minune ca Grenada,

Nu-i cer dulce ca al ei!

În Grenada strălucită

Nu-i grădină, nu-i sarai

Ca Alhambra înflorită

Ce se pare-un vis din rai!

În Alhambra mult frumoasă

Nu-i nimic mai răpitor

Ca al Lindei amoroasă

Suvenir încântător!

Ah! mireasa mea iubită,

Viaţă, rai, ce n-aş da eu

Pentru-o noapte fericită

Să te-adorm pe sânul meu,

Între Siera Nevada

Şi-ntre Munţii Pirenei,

În Alhambra, la Grenada,

Sub seninul dulce-al ei!